b'\n_START_ARTICLE_\nPalawan\n_START_SECTION_\nPolitikal\n_START_PARAGRAPH_\nNahahati ang Palawan sa 23 mga munisipalidad at 1 lungsod._NEWLINE_Inaangkin ng pamahalaan ng Pilipinas ang karamihan sa Mga Pulo ng Spratly, lokal na tinatawag bilang Kapuluan ng Kalayaan, sa Mga Pulo ng Dagat Timog Tsina na naging sa ilalim ng hurisdiksyon ng Palawan.\n_START_SECTION_\nRehiyon\n_START_PARAGRAPH_\nNoong 2001, bumoto ang mga residente ng Palawan sa isang plebisito upang tanggihan ang pagsali ng lalawigan sa isang pinalawak na Awtonomong Rehiyon sa Muslim Mindanao (ARMM)._NEWLINE_Noong 17 Mayo 2002, hinati ng Kautusang Tagapagpaganap Blg. 103 ang Rehiyong IV sa Rehiyong IV-A (Calabarzon) at Rehiyong IV-B (Mimaropa), na nagpalagay ng lalawigan ng Palawan sa Mimaropa._NEWLINE_Noong 23 Mayo 2005, inatas ng Kautusang Tagapagpaganap Blg. 429 na ilipat ang Palawan mula Rehiyong IV-B papuntang Rehiyong VI. Ngunit binatikos ito ng mga Palawe\xc3\xb1o na nagbanggit ng kawalan ng pagsangguni. Karamihan sa mga residente sa Puerto Princesa at lahat ng mga bayan maliban sa isa ay nais na manatili sa Rehiyong IV-B. Bunsod nito, inilabas ang Kautusang Pampangasiwaan Blg. 129 noong 19 Agosto 2005 na ipaliban muna ang pagpapatupad ng EO 429 habang hinihintay ang pagpapahintulot ng Pangulo sa Panukala ng pagpapatupad nito. Inulat ng Komisyon sa Halalan (COMELEC) ang mga resulta ng pangkalahatang halalan sa Pilipinas ng 2010 sa Palawan bilang isang bahagi ng Rehiyong IV-B. Magmula noong 30 Hunyo  2011, umiiral pa rin ang pagpapaliban, at nananatiling bahagi ng Mimaropa ang Palawan.'